
Elektronoptika és szórás ABC grafénben

A grafén felfedezése óta kísérletileg és elméletileg is intenzíven kutatják a van der Waals-féle kötéssel kialakuló, többrétegű szerkezetek elektronállapotainak tulajdonságait. Ilyen anyag például az általunk vizsgált, ABC sorrendben egymásra helyezett N-rétegű grafén szendvics szerkezet. Kapcsolódva a hazai és nemzetközi kutatásokhoz, célunk a többrétegű ABC rétegződéssel jellemzett grafén minták elektron-sávszerkezetének és az elektonállapotainak elméleti vizsgálata inhomogén külső elektrosztatikus potenciál jelenlétében.
Jelen dolgozatban olyan elektrosztatikus potenciált vizsgálunk, amely körszimmetrikus és egy R sugarú tartományon belül és kívül is állandó, de különböző értékű.
Meghatározzuk a rendszert leíró forgásszimmetrikus Hamilton-operátor lehetséges elektronállapotait a Bessel-függvények segítségével.
Tanulmányozzuk a kapott elektron-hullámfüggvény szerkezetében kialakuló kausztikákat rövidhullámhosszú határeseteben.
Ezeknek a kausztikáknak az alakját geometriai optikai határesetben számítjuk ki, és összevetjük az egzakt számolásból kapott hullámfüggvénnyel.
Megmutatjuk, hogy N rétegszámú ABC grafénben megfelelő paraméterek választása mellett a kialakuló kausztikák maximális száma N. Ez az eredményünk különleges, ugyanis az ABC grafénben a potenciál-változás határán az elektronok többestörése lehetséges, ellentétben a kristályos anyagokkal, ahol a fénysugárnak maximum kettőstörésére van lehetőség.
Tudomásunk szerint ezt a többestörő elektronoptikai jelenséget még nem publikálták az irodalomban.



